
Република Србија
ПРЕКРШАЈНИ СУД У СЕНТИ
Су  V-35 1/2026
Дана: 13.01.2026. године
Сента

На основу одредбе чланова 47, 49 става 4, 50, 51, 56 и 61 Закона а државним службеницима ( ''Сл гласник РС '' бр.79/05....109/25) и члана 4. прелазних и завршних одредби самосталних чланова Закона о изменама и допунама Закона о државним службеницима ( ''Сл гласник РС '' бр.19/25) , одредби чланова 2.3, 4 става 3, 5, става 3 и 4, 6,7,11,13,14,15,16, и 26 става 3 Уредбе о интерном и јавном конкурсу за попуњавање радних места у државним органима (''Сл гласник РС'' бр.2 /19, 67/21), Правилника о саставу конкурсне комисије, начину провере компетенција, критеријумима и мерилима за избор на извршилачка радна места у судовима и јавним тужилаштвима, ( ''Сл гласник РС'' бр 30/19) Правилника о посебним функционалним  компетенцијама за запослене у судовима, јавним тужилаштвима и Државном правобранилаштву (''Сл гласник РС'' бр.18/19) а у складу са Правилником о унутрашњем уређењу и систематизацији радних места у Прекршајном суду у Сенти Су бр I-9 1/23 од 26.06.2023.г., председник Прекршајног суда у Сенти судија Милана Свирчев оглашава дана 13.01.2026. год. 
ИНТЕРНИ КОНКУРС
За попуњавање извршилачког радног места
У Прекршајном суду у Сенти
Орган у коме се радно место попуњава: Прекршајни суд у Сенти, улица Главни Трг бр. 2 са припадајућим одељењима
Радно место које се попуњава: записничар у звању референта, 1 извршилац
Опис послова радног места: по годишњем распореду послова обавља све дактилографске послове у предметима додељеним у рад судији код кога је распоређен, пише записнике на суђењима, позиве за рочишта, доставнице и повратнице и обавља послове по диктату код судије, сачињава списак предмета за рочишта и истиче их на огласну таблу, води рачуна о уредности списа, попуњава обрасце, решења о кажњавању сведока, наредбе за привођење, решење о исплати трошкова сведоцима, вештацима, поступа по наредби судије, по потреби дежура са судијом ради увиђаја, стара се о чувању и преносу података, обавља и друге послове по налогу председника суда. Обавља претежно рутинске послове с бројним међусобно повезаним различитим задацима у којима се примењују једноставне и прецизно утврђене методе рада или поступака, самосталност у раду ограничена је повременим надзором руководиоца и његовим општим упутствима и обавља контаке углавном уже унутрашње јединице у којој је радно место а повремено и са другим ужим унутрашњим јединицама у Суду ако је потребно да се прикупе или размене информације.
Услови за рад на радном месту записничара:
-III или IV степен ССС друштвеног, природног или техничког смера, 
-најмање две годинае радног искуства у струци, 
-положен испит за дактилографа I класе, 
-положен државни стручни испит,

-потребне компетенције за ово радно место.

ФАЗЕ ИЗБОРНОГ ПОСТУПКА И УЧЕШЋЕ КАНДИДАТА

Изборни поступак спроводи се из више обавезних фаза у којима се проверавају  посебне функционалне компетенције и фазе у којој се спроводи интервју са комисијом.
1. ПРОВЕРА ПОСЕБНИХ  ФУНКЦИОНАЛНИХ КОМПЕТЕНЦИЈА
             Међу кандидатима врши се провера три посебне функционалне компетенција и то:
-Посебна функционална компетенција за радно место записничара : Судски пословник, Закон о државним службеницима, Закон о уређењу судова и познавање прописа којима се уређује употреба печата и штамбиља-  провера ће се вршити писаним путем – тест. Писани тест се састоји од 15 питања са више понуђених одговора. Кандидати тест решавају заокруживањем једног од више понуђених одговора. Свако брисање или исправка датог одговора сматра се као нетачан одговор. Ако се кандидат на тесту служи недозвољеним средствима  (коришћење уџбеника, бележака, мобилних телефона, преписивање и др) комисија ће удаљити кандидата са теста и у том случају се сматра да кандидат није положио тест. Тест ће саставити комисија методом случајног избора из базе питања која је објављена на интенет страници Прекршајног суда у Сенти. Кандидати ће радити тест у папирној форми. Време за израду теста је 45 минута. Максимални број бодова на тесту је 15.
-Посебна функционална компетенција за радно место записничара у области рада административно технички послови – познавање канцеларијског пословања - провера ће    се вршити усменим путем – разговор са кандидатом. 
-Посебна функционална компетенција за радно место записничара – знање и вештине за рад у пословном софтверу за управљање предметима у оквиру правосудног информационог система- провера ће се вршити усменим путем – разговор са кандидатом.
      Разговор са кандидатом захтева да се у усменом облику да предлог решења одређеног задатка који је типичан за обављање послова на радном месту записничара. Свим кандидатима ће се поставити исти задатак а време за припрему кандидата је 15 минута.
     Мерила која ће бити коришћена за вредновање посебних функционалних компетенција путем разговора са кандидатима су следећа: аналитичност, систематичност, познавање поступка, метода и техника рада, прецизност и тачност у навођењу података, јасноћа и концизност изнетог закључка.
Максимални број бодова приликом провере посебних функционалних компетенција је 20.
2.  ИНТЕРВЈУ СА КОМИСИЈОМ И ВРЕДНОВАЊЕ КАНДИДАТА

Процена мотивације за рад и прихватање вредности државних органа – провераваће се путем интервјуа са комисијом (усмено). Максимални број бодова који кандидат може добити је 6.
Врста радног односа :
Радни однос се заснива на неодређено време  у Прекршајном суду у Сенти са припадајућим одељењима.
Општи услови за рад:
- Држављанство Републике Србије
- Да је учесник конкурса пунолетан
- Да учеснику конкурса раније није престајао радни однос у државном органу због теже повреде радне дужности из радног односа и
-Да учесник конкурса није осуђиван на казну затвора од најмање шест месеци.
Датум оглашавања и рок за подношење пријава на конкурс:
Датум оглашавања : 13.01.2026. год.

Интерни конкурс је оглашен на огласној табли Прекршајног суда у Сенти и на интернет презентацији Прекршајног суда у Сенти.

Рок за подношење пријава на конкурс је 8 (осам) дана и почиње да тече наредног дана од дана објављивања.

Последњи дан за подношење пријава је 21.01.2026. год. 

Пријава на интерни конкурс врши се на Обрасцу пријаве који је доступан на интернет презентацији Прекршајног суда у Сенти.

Приликом предаје пријаве на конкурс, пријава добија шифру под којом подносилац пријаве учествује у даљем изборном поступку. Шифра пријаве се уноси у образац пријаве након што Комисија састави списак кандидата међу којима се спроводи изборни поступак.

Подносиоци пријаве се обавештавају о додељеној шифри у року од три дана од дана пријаве, достављањем наведеног податка на начин који је у пријави назначен за доставу обавештења.

Докази које прилажу кандидати који су успешно прошли фазу провере посебних функционалних компетенција, пре интервјуа са Конкурсном комисијом за радно место записничара:
1. Биографија са наводима о досадашњем радном искуству
2. Уверење о држављанству Републике Србије
3. Извод из матичне књиге рођених
4. Диплома којом се потврђује стручна спрема
5. Доказ о положеном државном испиту, уколико га кандидат поседује
6. Исправе којима се доказује радно искуство у струци (потврде, решења, уговори и други акти из којих се види на којим пословима, са којом стручном спремом и у ком периоду је стечено радно искуство)
7. Потврду да учеснику конкурса раније није престајао радни однос у државном органу због теже повреде радне дужности из радног односа издате од стране државног органа у коме је учесник јавног конкурса био у радном односу;
8. Уверење надлежног органа (МУП) да кандидат није осуђиван.(не старије од шест месеци)
9. Уверење издато од стране суда да се против кандидата не води кривични поступак (не старије од шест месеци)

Државни службеник који се пријављује на конкурс, уместо уверења о држављанству и извода из матичне књиге рођених, подноси решење о распоређивању или премештају на радно место у органу у коме ради или решење да је нераспоређен.

Сви докази се прилажу у оригиналу или фотокопији која је оверена код јавног бележника(изузетно у градовима и општинама у којима нису именовани јавни бележници, приложени докази могу бити оверени у основним судовима, судксим јединицама, пријемним канцеларијама основних судова, однос општинским управама, као поверени посао).

Сви докази се прилажу на српском језику, односно уколико су на страном језику морају бити преведени на српски језик и оверени од стране овлашћеног судског тумача. Диплома којом се потврђује стручна спрема, а која је стечена у иностранству мора бити нострификована.

Рок за подношење доказа: Кандидати који су успешно прошли фазу провере посебних функционалних компетенција, пре интервјуа са конкурсном комисијом, позивају се да у року од 5 (пет) радних дана од дана пријема обавештења доставе наведене доказе који се прилажу у конкурсном поступку.

Кандидати који не доставе доказе који се прилажу у конкурсном поступку, односно који на основу достављених или прибављених доказа не испуњавају услове за запослење, писмено се обавештавају да су искључени из даљег изборног поступка.

Пријаве и докази за јавни конкурс се подносе у  канцеларији бр. 6 Прекршајног суда у Сенти, улица Главни Трг бр. 2 или поштом на наведену адресу, са назнаком ''Пријава на јавни конкурс-попуњавање изршилачког радног места за пријем и експедицију.

Лице задужено за давање обавештења о конкурсу:
Маријана Матић, контакт телефон 024/811-580 или у згради суда у Сенти, улица Главни Трг бр. 2 канцеларија бр. 6

Датум и место провере компeтенција учесника у изборном поступку:

Са учесницима поступка чије су пријаве благовремене, допуштене, разумљиве, потпуне, уз које су приложени сви потребни докази и који испуњавају услове предвиђене огласом о интерном конкурсу, на основу података наведених у обрасцу пријаве на конкурс, изборни поступак ће се спровести у просторијама Прекршајног суда у Сенти, улица Главни Трг бр. 2. Кандидати ће о датуму и времену бити обавештени на бројеве телефона или e-mail адресе које наведу у својим обрасцима пријаве.

Kандидати који су успешно прошли једну фазу изборног поступка обавештавају се о датуму, месту и времену спровођења наредне фазе изборног поступка на контакте (бројеве телефона или мејл адресе) које наведу у својим обрасцима пријаве.

Напомене:

Документа о чињеницама о којима се води службена евиденција су: уверење о држављанству, извод из матичне књиге рођених и уверење да кандидат није осуђиван. Одредбом члана 9 став 3 Закона о општем управном поступку прописано је, између осталог, да је орган дужан да по службеној дужности, у складу са законом, врши увид у податке о чињеницама неопходним за одлучивање о којима се води службена евиденција, да их прибавља и обрађује, док је одредбом члана 103 став 3 Закона о општем управном поступку прописано да у поступку који се покреће по захтеву странке орган може да врши увид, прибавља и обрађује личне податке о чињеницама о којима се води службена евиденција када је то неопходно за одлучивање , осим ако странка изричито изјави да ће те податке прибавити сама.
Потребно је да кандидат у делу * ''изјава'' у Обрасцу пријаве заокружи на који начин жели да се прибаве његови подаци из службених евиденција.

Неблаговремене, недопуштене, неразумљиве или непотпуне пријаве и пријаве уз које нису приложени сви тражени докази биће одбачене.

Кандидати без положеног државног стручног испита примају се на рад под условом да тај испит положе у року од 6 месеци од дана заснивања радног односа.

Положен државни стручни испит није услов нити предност за заснивање радног односа.

Сагласно члану 9 Закона о државним службеницима при запошљавању у државни орган кандидатима су под једнаким условима доступна сва радна места, а избор кандидата врши се на основу провере компетенција.

Обавештавају се учесници да ће се документација враћати искључиво на писани захтев учесника.

Прекршајни суд у Сенти не врши дискриминацију на основу расе, боје коже, пола, вере, националности, етничког порекла или инвалидитета. Конкуренција се заснива на квалитету и отворена је за све који испуњавају прописане услове. Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

Овај оглас објављује се  на огласној табли Прекршајног суда у Сенти и на интернет презентацији Прекршајног суда у Сенти.

Образац пријаве на конкурс, може се преузети на званичној интернет презентацији Прекршајног суда у Сенти.
             



           ПРЕДСЕДНИК ПРЕКРШАЈНОГ СУДА
                  





Судија  Милана Свирчев
